作者:元稹
標題:三歎
內容:孤劍鋒刃澀，猶能神彩生。有時雷雨過，暗吼闐闐聲。主人閟靈寶，畏作昇天行。淬礪當陽鐵，刻為幹鏌名。遠求鸊鵜瑩，同用玉匣盛。顏色縱相類，利鈍頗相傾。雄為光電烻，雌但深泓澄。龍怒有奇變，青蛇終不驚。仙鳳翠皇死，葳蕤光彩低。非無鴛鸞侶，誓不同樹棲。飛馳歲雲暮，感念雛在泥。顧影不自暖，寄爾蟠桃雞。馴養豈無愧，類族安得齊。願言成羽翼，奮翅淩丹梯。天驥失龍偶，三年常夜嘶。哀緣噴風斷，渴且含霜啼。長恐絕遺類，不復躡雲霓。非無駉駉者，鶴意不在雞。春來筋骨瘦，弔影心亦迷。自此渥窪種，應生濁水泥。